Xodimlarga qo‘yiladigan talablar va ularning vazifalari

Xodimlarga qo‘yiladigan talablar va ularning vazifalari.
OFITSIANTGA QO‘YILADIGAN TALABLAR
Restoranga xodimlar tanlashda, ofitsiantlikka xohish bildiruvchilar oldiga asosan ikkita muhim talab qo‘yiladi: samimiylik, sofdillik va odamlarga mehr-hurmat kabilar. Bu ishga g‘ayratli, his qilish tuyg‘usi kuchli, saranjom-sarishta kishilar bo‘lishi kerak. Boshqa tomondan yetuk pazanda, taomlar, ichimliklar xususiyatini biladigan odamlargina ofitsiant bo‘lib ishlashi mumkin. Yuzaki bilimga ega, restoran ishini yengil-yelpi yodlab olib, xodimlar bo‘limida o‘zini bilimdon qilib ko‘rsatadigan kishilar bu ishni eplay olmaydi. Restoran ishini san’at deb qarab, joni-dili bilan ishlaydigan odamgina ofitsiant bo‘lishi mumkin.
Dastlabki davrda u uncha tushunmasligi, lekin zehnlilik, irodalilik, mehnatsevarlik kabi qobiliyatga ega bo‘lsagina, ofitsiant vazifasini bajarishi mumkin. Ofitsiant bilimdonligi bilan tegishli taom va ichimliklarning sifati, ularning inson organizmiga nafi haqida mijozlarga tushuntira olishi kerak. Ofitsiant ta’riflagan taomlar va ichimliklar haqiqatga mos kelgandagina mijoz shu restoranga kelishga intiladi. Ofitsiant bosh ofitsiant bilan birgaliqda zalning to‘laqonli sardori hisoblanadi. Uning kundalik xizmati odamlar bilan munosabatda bo‘lish, shuning uchun u axloq-odob qoidalari va ruhiyat talablarini ham bilishi lozim.
Hozirgi zamon ofitsianti qiyofasi saranjom-sarishta, chiroyli kiyingan, ravon qadam tashlaydigan, ortiqcha gapirmaydigan, chaqqon, har qanday kelishmovchilik vaziyatidan chiqib keta oladigan bo‘lishi kerak. Zalda axloq-odob muhitini yaratgan ofitsiant mehr, xushmuomalalikni hamma narsadan yuqori qo‘yishi shart.
Ofitsiant o‘z qadr-qimatini, insonlar uchun qilayotgan mehnati yengil emasligini, kasb g‘ururini hamma vaqt his qilishi kerak. Ofitsiant bilan iste’molchilar orasidagi munosabatda har ikki tomonning samimiyligi talab qilinadi. Ayniqsa, ofitsiantdan restoran zalida xushchaqchaqlik va mehmondo‘stlik kayfiyati talab qilinadi. Ofitsiantga bo‘lgan asosiy talablardan yana biri xizmat qilish usulining qoida va texnikasini bilishi, amaliy ishda ularni qo‘llay olishdir. Bulardan tashqari ofitsiant oziq-ovqat mahsulotlari, tovarshunoslik asoslaridan tanish bo‘lishi, zalning jihozlanishini yaxshi bilishi, ishlatiladigan idish-tovoq va anjomlarning qayerda foydalanishini amalda qo‘llay olishi lozim.
Ofitsiantning xizmati ish jarayonida zarur bo‘ladigan narsalarni olishdan boshlanadi. Ulardan biri ofitsiant bilak uchiga solib yuradigan sochiqchadir. Bu sochiq ofitsiantning qo‘li kuyishiga va kiyim yengi ifloslanishini oldini oladi.
Ofitsiant hisob blankasini tayyorlaydi, u raqamlangan daftarcha shaklida bo‘ladi va hisobot uchun hujjat hisoblanadi. Kassa mashinasi kalitini tilxat orqali kassirdan oladi. Bundan tashqari butilka ochqich, avtoruchka, dastro‘mol, agar zalda chekishga ruxsat bo‘lsa, gugurt yoki zajigalka bular ofitsiant xizmatida foydalaniladi.
Uz ish faoliyatida ofitsiant quyidagi tamoyillarga amal qilishi kerak:
— kasbiy burchni yuqori darajada anglash,
—mehnatga ijodiy munosabatda bo‘lish, do‘stlarcha o‘zaro yordam muhiti. Bu tamoyillarni amalga oshirish natijasida hozirgi restoran ofitsiantlarining huquq va burchlari yuzaga chiqadi.
Ofitsiantning burchi va vazifalariga:
—belgilangan vaqtda ishga yetib kelish;
— mijozlarga xizmat qilish tartibi bo‘yicha bosh ofitsiant ko‘rsatmalarini so‘zsiz bajarish;
mijozlarga xizmat qilish, ular oldida o‘zini tuta bilishi kabi qoidalariga rioya qilish, mulohazali, mehrli, e’tiborli bo‘lish;
taomnomada ko‘rsatilgan taom va ichimliklar mavjudligini, uning bahosini, ularni berish tartibi va tayyorlash texnologiyasini bilishi;
mijozlarga taom va ichimliklar tavsiya etishi;
ishda belgilangan shakldagi kiyimda yurish, u doimo ozoda, ko‘rkam bo‘lishi, poyafzallari toza tutilishi lozim;
shaxsiy gigiyena qoidalariga rioya qilish;
stollarni mijozlar kelishiga jiddiy tayyorlash, butun ish kuni davomida ish joyi, stollarni toza va tartibli tutish, dasturxonni o‘z vaqtida tuzash, foydalanilgan idishlar va anjomlarni texnika qoidalariga binoan yig‘ishtirib olish;
yordamchi stol va servantlarni ozoda saqlash;
xushmuomalalik bilan mijozlarni kutib olish, zalga boshlab kirish o‘tqizish, taomnomani taklif qilish, xizmat qilish texnikasi qoidalariga muvofiq tezlik bilan buyurtmalarni bajarishga kirishish;
singan, yorilgan, darz ketgan yoki dog‘i bor idish-tovoq va anjomlardan foydalanishga yo‘l qo‘ymaslik;
qabullarda, banketlarda xizmat qilish tartibi va texnikasini bilish, mijozlarning mulohaza va takliflarini bosh ofitsiantga yetkazish va boshqqalar.
Xorijiy mamlakat turistlariga xizmat qilayotgan ofitsiantlar zarur darajada chet tillardan birini bilishlari shart.
Ofitsiant aniq va to‘g‘ri ishlash uchun kassa hujjatlarini, hisob-kitob varaqasini, reestrlarni to‘ldirish qoidalariga to‘la rioya qilishi kerak.
Ish jarayenida ofitsiant quyidagilarni qilmasliklari lozim:
— qayd qilinmagan hisob-kitob varaqalari blankalaridan foydalanish, shuningdek o‘z blankasini boshqa ofitsiantga berish;
- taomlar va bufet mahsulotlari nomini ko‘rsatmasdan blankalar to‘ldirish;
— hisob-kitob varaqasida, nusxasida, kvitansiya daftarchasining yirtib olingandan keyin qolgan qismida tuzatish, o‘zgartirish qilish.
|